कभी आदमी बदलता रहा, कभी परिवेश बदलता रहा, कभी सोच बदलता रहा, कभी दौर बदलता रहा और इन सबके बीच दिल्ली को देखने वाली निगाह भी बदलती रही। शायरों को दिल्ली ने खूब मौजियाया और तरसाया भी। मजा और सजा दोनों। दिल्ली को छोड़कर जौक कहीं और जाने के लिये राजी न थे, दिल्ली के जादू में कैद थे, ‘कौन जाए जौक, दिल्ली की गलियां छोड़कर’! जौक रमे रहे दिल्ली में। दिल छीनने में दिल्ली बेजोड़ रही, ‘दिल वली का ले लिया दिल्ली ने छीन’! लेकिन चचा ग़ालिब ने दिल्ली के एक दूसरे रुख/सिम्त को भी महसूसा और दिखाया, शायद यह दौर वह रहा हो जिसके बारे में उन्होंने पहले कहा था, ‘हर एक रोज यहां हुक्म नया होता है / कुछ समझ में ही नहीं आता कि क्या होता है’!